胡楓唔怕造馬之嫌 自爆同呢位《中年2》人氣參賽者驚人神秘關係
無綫(TVB)歌唱比賽選秀節目《中年好聲音》早前已圓滿落幕,譚輝智以一首《記憶棉》敗給古淖文,屈居亞軍,但依然人氣高企。近日他接受大前輩胡楓訪問,竟被爆是修哥世侄!
修哥一開波先介紹譚輝智,「各位朋友,呢位呢,就係我世侄。」再與譚輝智熱情握手,他大讚譚輝智聰明又乖仔,之後修哥表示:「點解呢?因為佢爸爸、我叫佢做籌哥嘅,同我非常之好朋友。」修哥又爆譚輝智爸爸譚握籌原來自組慈善樂隊名為「福祿壽」,譚輝智爆返修哥料,指修哥都不時客串組合成員,與譚輝智爸爸合唱。
之後修哥又問譚輝智是否識狄波拉,稱狄波拉也是譚輝智粉絲。譚輝智稱早前出席張國榮經理人陳淑芳生日宴會,才得悉對方一直有留意自己,「我見到佢背後嗌我叫,我就心諗邊個,呢個場都會嗌我個名。一擰轉面,原來就係狄波拉。成晚都傾偈,話好鍾意呢個節目。」
修哥又稱,狄波拉認識譚輝智之前,每次食飯都會談及譚輝智,「我特登講:『輝智有咩好呀?』個個都笑,我就望住佢表情點啦,佢都知道我講笑,都笑啦。」修哥又指,狄波拉明言要做譚輝智歌迷會會長;又表示自:「佢一路打麻將,一路都要聽你嘅歌㗎!」譚輝智謙稱:「佢個個都有聽嘅。」